Broj: 711-I-2080-P-205/23-04-24

Zagreb, 22. rujna 2023.

 **EMINA ŠIMEK KOVAČIĆ**

 **Grad Daruvar**

Predmet: očitovanje na zahtjev Emine Šimek Kovačić,

* daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 22. kolovoza 2023. pod brojem 711-U-6662-P-205/23-01-28 zaprimilo je zahtjev za očitovanjem koji je podnijela Emina Šimek Kovačić iz Grada Daruvara.

U podnesenom zahtjevu podnositeljica navodi da Grad Daruvar planira promijeniti dobavljača softvera za proračunsko računovodstvo i da su prikupljene tri ponude od kojih je jedna ponuda od dobavljača čiji je direktor izvanbračni drug službenice koja radi u Upravnom odjelu za financije na računovodstvenim poslovima te da je navedeni dobavljač registriran za poslove računalnog programiranja. Zaključno je postavljen upit ukoliko bi Grad Daruvar donio odluku o odabiru navedenog dobavljača, predstavlja li to sukob interesa i na koji način, uz napomenu da spomenuta službenica ne sudjeluje u odlučivanju niti u odabiru navedenog dobavljača.

Nadalje, Povjerenstvo je u svrhu prikupljanja činjenica dopisom broj 711-I-1728-P-205/23-02-24 od 28. kolovoza 2023. godine od Grada Daruvara zatražilo da se očituje je li gradonačelnik Grada Daruvara u bilo kakvom poslovnom ili osobnom odnosu sa tvrtkom koja je navedena u zahtjevu za očitovanjem Povjerenstva, je li itko od članova obitelji gradonačelnika Grada Daruvara u poslovnom ili bilo kakvom interesnom odnosu sa direktorom spomenute tvrtke te zaključno, temeljem kojeg postupka i kojih kriterija je prikupljena navedena ponuda.

Grad Daruvar odgovorio je na traženje Povjerenstva dopisom KLASA: 030-14/23-01/01, URBROJ:2103-3-02-02/1-23-26 od 11. rujna 2023. godine, zaprimljenim kod Povjerenstva dana 13. rujna 2023. godine, u kojem je navedeno da gradonačelnik Grada Daruvara kao privatna osoba nije ni u kakvom poslovnom ili osobnom odnosu sa spomenutom tvrtkom, da nitko od članova obitelji gradonačelnika nije u poslovnom ili bilo kakvom interesnom odnosu sa direktorom spomenute tvrtke te da Grad Daruvar trenutno istražuje tržište s namjerom nabave novog softvera, ali da još uvijek nije proveo postupak jednostavne nabave kojim može za nabavu robe/usluga u iznosu do 19.908,42 EUR-a sklopiti ugovor neposrednom pogodbom između naručitelja i gospodarskog subjekta izdavanjem narudžbenice ili prihvaćanjem ponude. Također je navedeno da obzirom Grad ima namjeru nabaviti softver neposrednom pogodbom da li bi navedeno predstavljalo sukob interesa.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 25. sjednici održanoj 22. rujna 2023., podnositeljici daje očitovanje, kako slijedi.

Povjerenstvo prvenstveno ističe kako iz dostavljene dokumentacije proizlazi da ni gradonačelnik Grada Daruvara kao obveznik ZSSI-a sukladno članku 3. stavku 1. točka 34., a ni članovi njegove obitelji nisu ni u poslovnom ni u privatnom odnosu sa tvrtkom koju bi Grad Daruvar potencijalno mogao izabrati kao dobavljača softvera te u slučaju ako Grad Daruvar po propisanoj proceduri izabere spomenutu tvrtku nema sukoba interesa na strani gradonačelnika.

Međutim, obzirom iz postavljenog upita proizlazi da se radi o situaciji na strani službenice upravnog odjela Grada Daruvara, koja nije obveznica ZSSI-a, Povjerenstvo ističe da službenicu čiji je izvanbračni suprug direktor spomenute tvrtke obvezuju odredbe Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.) te se istih dužna pridržavati.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana